เฟซบุ๊คไม่จ่ายภาษีให้ไทย?
นายตู่ตื่นเช้ามาเล่นเฟซบุ๊คเพื่อเช็คว่าวันนี้มีข่าวอะไรน่าสนใจเกิดขึ้นบ้าง ต่อมาก็เปิดไลน์เพื่อเช็คดูว่ามีเพื่อนคนไหนทักมาบ้าง หลังจากนั้นก็เข้ากูเกิ้ลเพื่อค้นหาข้อมูลเพื่อที่จะไปเที่ยวในวันหยุดยาวที่จะถึงนี้ เมื่อเจอโรงแรมที่น่าไปแล้วก็จองตั๋วผ่านบุ๊คกิ้งดอทคอม ด้วย บัตรเครดิตวีซ่า เมื่อจองเสร็จแล้วจึงลุกจากเตียงไปแปรงฟันต่อไป จากเรื่องนี้นายตู่ยังไม่ทันได้ลุกจากเตียง มีบริษัทที่ได้เงินจากนายตู่ไปแล้วกี่บริษัท?  คำตอบ คือ 5 บริษัท
30 มิ.ย. 2560

นายตู่ตื่นเช้ามาเล่นเฟซบุ๊คเพื่อเช็คว่าวันนี้มีข่าวอะไรน่าสนใจเกิดขึ้นบ้าง ต่อมาก็เปิดไลน์เพื่อเช็คดูว่ามีเพื่อนคนไหนทักมาบ้าง หลังจากนั้นก็เข้ากูเกิ้ลเพื่อค้นหาข้อมูลเพื่อที่จะไปเที่ยวในวันหยุดยาวที่จะถึงนี้ เมื่อเจอโรงแรมที่น่าไปแล้วก็จองตั๋วผ่านบุ๊คกิ้งดอทคอม ด้วย บัตรเครดิตวีซ่า เมื่อจองเสร็จแล้วจึงลุกจากเตียงไปแปรงฟันต่อไป
จากเรื่องนี้นายตู่ยังไม่ทันได้ลุกจากเตียง มีบริษัทที่ได้เงินจากนายตู่ไปแล้วกี่บริษัท?
คำตอบ คือ 5 บริษัท
1) เฟซบุ๊ค
2) ไลน์
3) กูเกิ้ล
4) บุคกิ้งดอทคอม
5) วีซ่า
แล้ว 5 บริษัทนี้ได้รายได้จากอะไรบ้าง?
เฟซบุ๊ค ไลน์ กูเกิ้ล ได้รายได้จากค่าโฆษณาที่ให้นายตู่เห็นระหว่างที่ใช้งาน
บุคกิ้งดอทคอม และ วีซ่า ได้รายได้จากค่าธรรมเนียมที่เก็บจากโรงแรม
คำถามต่อไปคือ รายได้ที่ทั้ง 5 บริษัทนี้ได้ ควรจะจ่ายภาษีให้กับรัฐบาลไทยไหม?
คนที่บอกว่าควรเสียภาษี ก็จะบอกว่ากิจกรรมที่นายตู่กำลังทำเกิดขึ้นที่ประเทศไทย ดังนั้นควรเสียภาษีให้กับประเทศไทย
อีกฝ่ายหนึ่งก็บอกว่า นายตู่กำลังทำกิจกรรมนี้บนอินเตอร์เน็ต ซึ่งไม่มีพรมแดน การจ่ายเงินนี้เกิดขึ้นที่ต่างประเทศ ไม่เกี่ยวกับประเทศไทย
ผมก็ไม่รู้ว่า เรื่องนี้ควรจะเป็นแบบไหน
แต่ที่รู้คือไม่ใช่เฉพาะ แค่ 5 บริษัทนี้เท่านั้น ตอนนี้กำลังมีบริษัทอื่นๆอีกมากที่เป็นแบบนี้
และบริษัทข้ามชาติพวกนี้ กำลังทำให้บางบริษัทในประเทศขายสินค้าได้น้อยลง
การขายสินค้าได้น้อยลงหมายถึง ภาษีที่เสียให้รัฐบาลไทยก็จะน้อยลงตามเช่นกัน
แต่ในทางกลับกัน ก็มีบางบริษัทในประเทศขายสินค้าได้มากขึ้นโดยใช้เครื่องมือจากบริษัทข้ามชาติพวกนี้
กรุงเทพเป็นเมืองที่มีคนใช้เฟซบุ๊คมากที่สุดในโลก คือ 25 ล้านคน ไม่ใช่ นิวยอร์ค โตเกียว หรือ ลอนดอน
ตอนนี้มีธุรกิจเกิดใหม่ในประเทศหลายธุรกิจที่ขายสินค้าผ่านเฟซบุ๊คแล้วประสบความสำเร็จ หนึ่งในนั้นคือ เจคิวปูม้านึ่ง ที่มียอดขายปีที่แล้ว 600 ล้านบาท โดยที่ไม่มีหน้าร้านซักร้านเดียว
ยอดขาย 600 ล้านบาท เป็นยอดขายเดียวกันกับ after you ร้านขนมหวานชื่อดังที่มีสาขาทั่วกรุงเทพ
ทุกวันนี้จะมีร้านต่างๆมากมายที่เปลี่ยนจากการเช่าพื้นที่ห้าง มาเช่าพื้นที่เฟซบุ๊ค ซึ่งนั่นก็คือ การจ่ายค่าโฆษณาให้เฟซบุ๊ค
ถ้าคิดเป็นเรื่องแบบนี้ เฟซบุ๊คก็น่าจะเสียภาษีให้กับประเทศไทย ใช่ไหม?
หรือว่าเราต้องยอมรับว่า ทุกอย่างมันเกิดขึ้นที่อินเตอร์เน็ต ซึ่งอินเตอร์เน็ตไม่ได้อยู่ในประเทศไทย
เป็นคำถามที่น่าคิด ที่ตอนนี้รัฐบาลไทยกำลังคิดหนักว่าจะเอาอย่างไรดี..